M. Urbáni, poslanec: (2003-12-02):
Veľakrát som vyjadril môj názor, že nie som zástancom štrajkov a ani aby sa bral pacient za rukojemníka. Samozrejme, potvrdzujem tu slová aj kolegyne Belohorskej a, myslím, aj Maxon to povedal, treba odstrániť príčinu. Ale na druhej strane nemôžem si pomôcť, prekáža mi vnútorne, keď vidím tu napísané v zákone, myslím si, že v snahe budujúcej demokratickú spoločnosť, v ktorom sa Slovensko teraz nachádza, aby sa tu napísal fakt: „Obmedzuje sa právo na štrajk a iné nátlakové akcie.“ Ja som za to, aby sa to napísalo možno, aj nejako vymedzilo, že sa nemôžu zavrieť všetky lekárne, ale toto je pre mňa na moju povahu a na minulosť, ktorú si pamätáme, trošku pritvrdé „kafé“. Na druhej strane k Lekárnickej komore musím povedať pár slov a musím oponovať kolegyni z SMK, že Lekárnická komora niekedy zneužíva, lebo pri tom všetkom, že robila aj dobrú robotu, zneužívala aj svoje postavenie a nielenže povolenie, nevydala papier na požiadanie aj dva roky. To nie je len povolenie na lekáreň, to je aj potvrdenie o etickej a morálnej spôsobilosti zástupcu lekárne pri výmene a sťahovaní a tak ďalej. Čiže ak neveríte, ja vám to zdokumentujem presne, že robili niekedy aj napriek svojim kolegom, čiže v Lekárnickej komore tiež treba spraviť nejaký poriadok, ale myslím si, že nie tým, že sa spraví zákon, že nesmú štrajkovať. Ďakujem pekne. Z. Martináková, podpredsedníčka NR SR: Pán poslanec Biroš – faktická poznámka. P. Biroš, poslanec: Ďakujem za slovo, pani predsedajúca. Ja som sa chcel vrátiť k vystúpeniu pani poslankyne Belohorskej a čiastočne aj k pánovi poslancovi Jasovskému. Zaznela tu kritika legislatívneho procesu v priebehu prvého roka vládnutia, alebo teda pontifikátu pána ministra. Pochopiteľne, zákony zatiaľ mali len niektoré kozmetické úpravy, ale ktoré vytvorili predpoklad na to, aby vlastne tie reformné základné zákony mohli prísť. Zhodou okolností práve dnes sme boli na ministerstve zdravotníctva na takzvaných pracovných raňajkách, kde sme sa zoznámili so skupinou zákonov, ktoré sú už v medzirezortnom pripomienkovaní a ktoré idú aj do profesijných organizácií, komôr atď. a ktoré absolútne otvoria cestu k reforme. Už dnes sa podarilo výrazne znížiť zadlžovanie zdravotníctva v mesačných číslach a po tom balíku zákonov, ktorý sa teda chystá a ktorý očakávame, že v priebehu prvého kvartálu nového roka prijmeme, by sa malo úplne zastaviť zadlžovanie zdravotníctva, čo je základný predpoklad na to, aby systém fungoval. Zásadne sa zmení filozofia celého zdravotníctva. Zastaví sa zadlžovanie a verím teda, že aj ekonomické vzťahy sa stabilizujú a konečne bude v zdravotníctve poriadok. Ďakujem pekne za slovo. Z. Martináková, podpredsedníčka NR SR: Pani poslankyňa Belohorská s reakciou, nech sa páči. I. Belohorská, poslankyňa: Ďakujem kolegom, ktorí podporili moje vystúpenie. Tam nevidím dôvod reagovať. Chcela by som povedať len pánu kolegovi Birošovi. Pripadá mi to možno tak ako u nás doma, smeti „sa“ vynesú, nezastaví „sa“. To musí niekto urobiť, ono sa to samé nezastaví, ten prepad. A znovu opakujem, ja som sa vrátila k vyjadreniam pána ministra, že má pripravené všetky zákony, do 100 dní sme mali mať zákony, ktoré by boli strategické pre rezort. Strategickým, ešte raz, nie je 20 korún, nie je opatrenie kinder-manažmentu ekonomického charakteru, ktorý nám hovorí do budúcna, že sa bude platiť za napríklad zápalové ochorenia. Pán kolega, neliečená angína, neliečené chrípkové ochorenie môže prejsť do celkovej sepsy, môže prejsť do úmrtia pacienta. Takže mi nehovorte, ak tu pani kolegyňa Záborská skúšala, experimentovala, ako vyjsť z 5-tisíc korún, že niekto s takýmto príjmom si bude môcť zaplatiť napríklad liečbu chrípky alebo angíny, spamätajte sa! Choďte sa pozrieť na cenníky, koľko stojí vyšetrenie, koľko stojí odber napríklad krvi, koľko bude stáť antibiotikum alebo iné lieky, ktoré by potreboval takýto pacient. A predstavte si, že bude v tejto situácii matka, ktorá má dve deti a nechá ju muž, ktorý jej neplatí výživné, a my sme zrušili inštitút náhradného výživného. Pán kolega, ja hovorím o chudákoch, ja nehovorím o pánoch. (Potlesk.) Z. Martináková, podpredsedníčka NR SR: Pani poslankyňa Belohorská bola poslednou prihlásenou do rozpravy. Vyhlasujem rozpravu za skončenú. Pán minister, chcete sa vyjadriť k tomu, čo odznelo v rozprave? Nech sa páči.